**רצים לטייל חיפה**

הסופר א.ב. יהושע אמר כי חיפה היא "עיר המיזוגים הנכונים“ - בין דתות ועדות שונות, בין יהודים לערבים, בין ותיקים לעולים. קו הנוף של חיפה שזור בתי כנסת, כנסיות ומסגדים ונוף מרהיב של הר וים, ומעל הכל חיפה היא עיר של פסיפס אנושי-תרבותי ייחודי ומיוחד.   
  
בסיורי ״רצים לטייל בחיפה״ נרוץ ריצה קלה וכיפית בין נקודות עניין ותצפיות מרהיבות, שמשקיפות על נופים מעוררי פליאה ביום ובלילה.  
בדרך נעצור להסברים קצרים ומעשירים וצילום תמונות שישארו כמזכרת מרגעים מיוחדים ונחווה את ההרמוניה מרחיבת הלב שבעיר המיזוגים הנכונים.

**מסלול ׳כרמל בים׳ - 13 ק״מ אורבני-שטח**

מסלול מעגלי שמשלב נוף אורבני עם טבע הכרמל.  
משך הסיור כארבע שעות.

נתחיל בריצה קלה לאורך טיילת בת גלים אל נחל שיח, שמפגיש אותנו עם נוף מקסים, היסטוריה של הדתות, מעיינות ובוסתן אלחיט.  
נתחיל בתצפית על המדרג העירוני של העיר חיפה**,** מטיילת לואי ברחוב יפה נוף. נבקר במפלס העליון של הגנים הבהאים, נמשיך למנזר הכרמליתים ״סטלה מאריס״ הממוקם במקום יחודי, בו הכרמל יורד אל תוך הים, סמוך לנקודה בה הרכבל העגלגל של חיפה, הידוע בכינוי "הביצים של גוראל" מחבר בין הים להר.

נרד בשביל ״סטלה-מאריס״ (כוכב הים) למערת אליהו הנביא, המקודשת ליהדות, לאיסלם, לנצרות ולדת הדרוזית.  
לאחר מכן נעבור דרך קפלת 'הלב הקדוש', מבנה אשר נועד לשמש כטחנת רוח אך הוסב לאתר התבודדות עבור נזירים ומשם לאורך קו החוף של בת-גלים בחזרה לנקודת ההתחלה.

נקודת מפגש: טיילת בת-גלים (רכבל תחתון(

מחיר: משתתף בסיור 120₪

סיור יצא בהרשמה של ארבעה משתתפים ומעלה.

ניתן לתאם לקבוצות סגורות